Predkladacia správa

Koncepcia osobnej autobusovej a železničnej dopravy bola spracovaná na základe uznesenia vlády č. 79/2005. Vychádza z pripravovanej Dopravnej politiky SR do roku 2015 a nadväzuje na uznesenie vlády SR č. 903/2002 ku Koncepcii tvorby regionálnej dopravnej politiky na úrovni krajov so zvýraznením podpory rozvoja integrovaných dopravných systémov. Základným princípom koncepcie je pokračovať v prenesení časti zodpovednosti štátu za dopravnú obslužnosť na jednotlivé regióny vrátane otázok jej financovania. Jedným z výsledkov tohto postupu je aj efektívnejšie a optimálnejšie vynakladanie prostriedkov verejných financií určených na verejnú osobnú dopravu. 
Základným cieľom koncepcie osobnej autobusovej a železničnej verejnej dopravy je vytvoriť podmienky pre zabezpečenie efektívnosti verejných služieb, ktoré sú financované z verejných zdrojov prostredníctvom stanovenia ich optimálneho rozsahu a efektívneho využitia verejných zdrojov na ich zabezpečenie. Tento cieľ je potrebné zabezpečiť nasledovným postupom:
-	Prechodom vybraných kompetencií v oblasti regionálnej železničnej dopravy na vyššie územné celky (VÚC),
-	Optimalizáciou rozsahu objednávania výkonov vo verejnom záujme, 
-	Regulovanou súťažou ako nástrojom na efektívne využitie verejných zdrojov.
V prvom rade je potrebné riešiť súčasný nedostatok v oblasti verejnej dopravy, kedy obslužnosť samosprávneho kraja sa zabezpečuje prostredníctvom dvoch rôznych správnych orgánov: štátu (železničná doprava) a samosprávneho kraja (autobusová doprava). Tento stav nevytvára podmienky a predpoklady pre optimalizáciu a harmonizáciu verejnej osobnej dopravy a ani podmienky pre realizáciu integrovaných dopravných systémov na úrovni regiónov. V súlade s pripravovanou Dopravnou politikou SR do roku 2015 Ministerstvo dopravy, pôšt a telekomunikácií (MDPT SR) navrhuje postupný presun regionálnej železničnej dopravy do úrovne vyšších územných celkov ako prenesený výkon štátnej správy a od roku 2008 ako ich samosprávnu pôsobnosť.
Pre rozhodnutie o rozsahu presunu regionálnej železničnej dopravy je potrebné vyčísliť finančné dôsledky na rozpočty VÚC a na základe toho nájsť optimálny model tohoto presunu. Pre úspešné zvládnutie presunu zodpovednosti VÚC na zabezpečenie regionálnej železničnej dopravy je potrebné zobrať do úvahy ich pripravenosť. Postupná realizácia je možná v troch variantoch: (1) do 50 km, (2) do 100 km a (3) všetky osobné vlaky. Konečným cieľom je, aby bola celá doprava osobnými vlakmi presunutá na VÚC, čím sa vytvoria podmienky pre harmonizáciu prímestskej osobnej autobusovej a regionálnej (prímestskej) osobnej železničnej dopravy. Rozhodnutie o výbere variantu bude výsledkom analýzy vyčíslenia finančných dôsledkov na rozpočty VÚC a zabezpečenia regionálnej železničnej dopravy presahujúcej viac ako jeden VÚC.
Ďalším krokom je potreba optimalizovať rozsah požadovaných výkonov vo verejnom záujme. V tejto oblasti je nutné zosúladiť prepravné potreby obyvateľstva s dopravnou ponukou v trvalo udržateľnom rámci. Konečným produktom optimalizácie je stanovenie potrebného objemu dopravných výkonov na zabezpečenie dopravnej obslužnosti, ktorý bude základom pre vypracovanie zmluvy vo verejnom záujme (neskoršie pre verejné obstarávanie). 
Regulovaná súťaž vychádza zo zahraničných skúseností, ktoré ukazujú, že financovanie verejnej osobnej dopravy z verejných prostriedkov pri uplatňovaní verejnej súťaže vytvára podmienky pre sústavný tlak na znižovanie nákladov dopravcov vo verejnej osobnej doprave, vytvára tlak na zvyšovanie kvality prepravy a vytvára základné podmienky pre harmonizáciu dopravy a odstránenie súbežnosti autobusových a železničných spojov.
Predložený návrh koncepcie vychádza zo skúsenosti z doterajšieho vývoja podpory verejnej osobnej dopravy v SR a aplikácie základného prístupu EÚ  podpory verejných služieb v oblasti verejnej osobnej dopravy a je založený na princípe:
-	financovania verejnej osobnej dopravy z verejných zdrojov na úrovni štátu, regiónu, obce,
-	prenesenia časti zodpovednosti za  dopravnú obslužnosť na regionálnu a obecnú úroveň,
-	prenesenie  výkonu v oblasti regulácie verejnej osobnej dopravy na regionálnu a obecnú úroveň vrátane tarifnej politiky,
-	otvorenosti trhu verejnej osobnej dopravy, podpory konkurencie a uplatňovania princípu regulovanej súťaže pri využívaní foriem verejného obstarávania.
Nevyhnutnou podmienkou úspešnosti realizácie navrhovanej koncepcie je aktívna účasť VÚC najmä v oblasti objektivizácie parametrov dopravnej obslužnosti regiónov a prípravy uplatňovania verejného obstarávania výkonov vo verejnom záujme. 
Predloženou koncepciou plní ministerstvo úlohu B1 z uznesenia vlády SR č. 903 z 21. augusta 2002 ku Koncepcii tvorby regionálnej dopravnej politiky na úrovni krajov so zvýraznením podpory rozvoja integrovaných dopravných systémov a novo navrhovanou B.1 sa zabezpečí plnenie uvedenej úlohy najmä v oblasti zabezpečenia výkonu prenesených pôsobností v oblasti regionálnej železničnej dopravy do úrovne samosprávnych krajov, ktoré podstatnou mierou ovplyvní zabezpečenie dopravnej obslužnosti na regionálnej úrovni a vytvorení podmienky pre tvorbu regionálnej dopravnej politiky.
Predložená koncepcia nemá priamy dopad na verejné financie a nezvyšuje finančné nároky na podporu verejných služieb v autobusovej a železničnej doprave. Navrhovaný postup uvažuje len s presunom vyčlenených finančných prostriedkov MDPT SR na zabezpečenie výkonov vo verejnom záujme pri prevádzkovaní dopravy na dráhe do rozpočtov VÚC. Realizácia navrhovaných opatrení v predkladanej koncepcii bude mať priaznivý dopad na zachovanie podielu verejnej osobnej dopravy voči individuálnej automobilovej doprave s priaznivým účinkom na životné prostredie a zachovaní mobility pracovnej sily v regiónoch a tým aj zachovaní zamestnanosti.